སྦྱོར་ཀློག་གམ་སྒྲ་གདངས་ཀྱི་ངོས་ནས་འཆད་ན།བོད་ཡིག་གི་སྒྲ་གདངས་འདི་ལ་དུས་ཀྱི་འཕེལ་རྒྱས་དང་ལོ་རྒྱུས་འགྱུར་ལྡོག་ཁྲོད་ཡི་གེའི་སྦྱོར་ཀློག་ལ་གདངས་ཀྱི་ཐད་ནས་འགྱུར་བ་བྱུང་ཡོད་པ་མངོན་སུམ་ཚད་མའི་ཡུལ་དུ་སྣང་བར་མ་ཟད།ཡུལ་དང་ལུང་བ་བྱེ་བྲག་གི་སྦྱོར་སྟངས་རྟ་མོག་མོག་གི་སྤུ་ལྟར་མང་བས།ཡི་གེ་དང་སྐད་གྱི་བར་ལ་བར་ཐག་རིང་བོ་བྱུང་ཡོད་དེ།དུས་རབས་བའི་ཡར་སྔོན་དུ་མགོ་འདོགས་འཕུལ་རྟེན་གྱི་སྒྲའི་ཟུར་མ་ཆགས་པར་ངེས་མོད།འོན་ཀྱང༌།བོད་སིལ་བུལ་ཐོར་རྗེས་སུ་ཡུལ་སྐད་ཆེན་པོ་གསུམ་དུ་གྱེས་པ་དང༌།ལྷག་པར་དབུས་གཙང་གི་སྐད་ཀྱིས་མགོ་འདོགས་འཕུལ་རྟེན་གྱི་སྒྲའི་ཟུར་ཉམས་ཏེ་དབྱངས་དང་གསལ་བྱེད་མཚུངས་པའི་སྒྲ་འདྲ་བ་ཤིན་ཏུ་མང་པོ་འཕེལ་བ་དང་སྦྲགས་དོན་གྱིས་ཁྱད་པར་འབྱེད་པའི་སྒྲའི་ང་རོ་ཆགས་པ་རེད།འདིས་བོད་སྐད་ཀྱི་སྒྲ་གདངས་ལྷན་སྦྱོར་ཐད་དུ་ཡུལ་དུས་བྱེ་བྲག་གི་བཀག་རྒྱ་ཐེབས་པ་རེད།དེའི་ཕྱིན།དེང་གི་བོད་སྐད་ཞིབ་འཇུག་པ་ཧུའུ་ཐན་གྱིས།དེང་རབས་བོད་སྐད་འདི་ལོ་རྒྱུས་ཚད་གཞི་གཞིར་བཟུང་ནས་སྦྱོར་འབྲི་བྱེད་པ་ཁ་སྐད་ལས་བརྒལ་བའི་སྦྱོར་ཀློག་ཡི་གེ་ཞིག་ཡིན་ཟེར་ལ།་བོད་ཡིག་འདི་དེང་རབས་སྦྱོར་ཀློག་གི་ཡི་གེ་དངོས་མིན་པས།སྒྲ་རྒྱུའི་ཡི་གེའི་ཐབས་ཐད་ཀར་བཀོད་ནས་ཆ་འཕྲིན་སྒྲིག་གཅོད་བྱ་མི་རུང་བ་དང༌།བོད་ཡིག་གི་འབྲི་སྟངས་ཀྱང་ཐིག་རིས་ཀྱི་སྔ་རྗེས་ལྟར་འབྲི་པ་ཞིག་མ་ཡིན་པར།རིས་གཟུགས་འདུས་མའི་ཐབས་ཀྱིས་གྲུབ་པ་ཞིག་ཡིན་པས།ཡི་གེའི་སྡེབ་སྦྱོར་དེང་གི་སྦྱོར་ཀློག་གི་ཡི་གེ་དངོས་ལྟ་བུ་ཞིག་མིན་པར་བསམ་ཀྱིན་ཡོད།འོན་ཀྱང༌།བོད་ཀྱི་སྲོལ་རྒྱུན་བརྡ་སྤྲོད་སུམ་ཅུ་བ་དང་རྟགས་ཀྱི་འཇུག་པའི་གཞུང་འདི་གཉིས་རྣམ་དབྱེ་དང་ཚིག་ཕྲད་ཀྱི་འཇུག་པ་ལ་བརྟེན་ནས་ཚིག་གི་གྲུབ་ལུགས་དང་ཡི་གེའི་ཕོ་མོ་མ་ནིང་གི་རྟགས་ཀྱི་ཁྱད་པར་ལ་བརྟེན་ནས་མིང་དང་ཐ་སྙད་ཀྱི་གྲུབ་ལུགས་སྟོན་པའི་བརྡ་སྤྲོད་གཞུང་ལུ་གས་ཡིན་པས།ཡི་གེའི་སྡེབ་སྦྱོར་དང་མིང་གི་གྲུབ་ཚུལ།ཚིག་སྦྱོར་གྱི་ཕྱིའི་རྣམ་པའི་ཐད་དུ་ཐོན་མི་བཀའ་དྲིན་ཅན་དང་ཕྱིས་ཀྱིས་བཀས་བཅད་དང་ལོ་པཎ་བཀའ་དྲིན་ཅན་རྣམས་པའི་བྲི་སྣོན་ལས་གཏན་ཆགས་ཀྱིས་རྣམ་པར་བཏང་ཡོད།དེའི་ཕྱིར།བོད་ཀྱི་བརྡ་སྤྲོད་གཞུང་གི་གསལ་བྱེད་སུམ་ཅུ་དང༌།དབྱངས་བཞི།འགོ་འདོགས་འཕུལ་རྟེན་གྱི་རིས་གཟུགས་ཀྱིས་བོད་སྐད་ཀྱི་བརྗོད་པ་མཚོན་པར་བྱས་པ་འདི་བོད་ཡིག་གི་གཞི་རྩའི་སྡེབ་སྦྱོར་གྱི་རྣམ་པ་ཡིན་ལ།དེ་ཉིད་བོད་ཡིག་གི་རྨང་གཞི་ཡིན་པར་མ་ཟད།བོད་ཡིག་ཆ་འཕྲིན་ལག་རྩལ་གྱི་རྨང་གཞིའི་ལས་ཀའང་ཡིན་པས།དེ་ནན་ཏན་བྱ་རྒྱུ་ནི་བོད་ཡིག་གི་ཆ་འཕྲིན་ལག་རྩལ་གྱི་བྱ་བ་གཉེར་མཁན་གྱིས་བོད་ཡིག་གི་སྒྲ་གཟུགས་ནང་སྡུད་ཕྱིར་གཏོང་གི་ཆེས་སྤྱིར་བཏང་གི་བྱ་བར་འཁུམས་དགོས་སོ།སྤྱིར་ན་བོད་ཡིག་སྦྱོར་ཀློག་བྱེད་སྐབས་འཕྲེད་ཕྱོགས་དང་གཞུང་ཕྱོགས་གཉིས་སུ་སྦྱོར་ཀློག་བྱེད་དགོས་ལ།ཡང་གཅིག་བཤད་ན།ཚེག་བར་ལ་དབྱངས་མེད་ཚེ་གཡས་ནས་གཡོན་དང་ཡང་ན་གོང་ནས་འོག་ཏུ་ཚེག་བརྡར་བྱས་ཏེ་ཀློག་དགོས།དཔེར་ན།༼བསྒྲགས༽ཀྱི་ཚེག་བརྡར་གོ་རིམ་ནི།སྔོན་འཇུག་བམགོ་ཅན་སམིང་གཞི་གའདོགས་ཅན་རརྗེས་འཇུག་ག་ཡི་གོ་རིམ་ལྟར་ཀློག་དགོས།གལ་ཏེ་དབྱངས་ཡིག་འདུས་སྐབས།གཡས་ནས་གཡོན་དང་ཡང་ན་གོང་ནས་འོག་ཏུ་ཚེག་བརྡར་བྱས་ཏེ་ཀློག་དགོས་མོད།འོན་ཀྱང༌།དབྱངས་ཡིག་ངེས་པར་དུ་བརྩེགས་ཡིག་གི་གཞུག་ཏུ་ཀློག་དགོས།དཔེར་ན།༼བསྒྲིགས༽ཀྱི་ཚེག་བརྡར་གྱི་གོ་རིམ་ནི་སྔོན་འཇུག་བམགོ་ཅན་སམིང་གཞི་གའདོགས་ཅན་རདབྱངསི་རྗེས་འཇུག་གཡང་འཇུག་ས་ལྟར་ཀློག་དགོས།འོན་ཀྱང༌།ཆ་འཕྲིན་ལག་རྩལ་གྱིས་ངོས་ནས་ལྟོས་ན།སྦྱོར་ཀློག་གི་ཡི་གེ་འདིར་ཡང༌།སྟབས་བདེ་སྦྱོར་ཀློག་དང་རྙོག་འཛིང་སྦྱོར་ཀློག་གི་ཡི་གེ་གཉིས་ཡོད་པ་ལས་བོད་ཡིག་ཕྱི་མར་གཏོགས་ཟེར་ལ།ཆ་འཕྲིན་སྒྲིག་གཅོད་ཀྱི་སྐབས་སུའང་རྙོག་འཛིང་གི་ཡིག་ཆ་ལྟར་སྒྲིག་གཅོད་བྱས་པས།ང་ཚོས་བཀོལ་སྤྱོད་སྐབས་སུ་སྦྱོར་ཀློག་གི་ཡི་གེ་གཞན་དང་མི་མཚུངས་པ་འདི།བོད་ཡིག་ཉིད་སྦྱོར་ཀློག་གི་ཡི་གེ་གཞན་ཏེ་འཕྲེད་ཐིག་གི་ངོས་ནས་ཐག་གཅོད་བྱས་ཆོག་པ་ཞིག་མ་ཡིན་པར།འཕྲེད་གཞུང་གཉིས་ཀ་སྟེ་རྒྱ་གྲམ་ལྟ་བུའི་ཡི་གེའི་གཟུགས་ཀྱིས་གྲུབ་པས།ཡི་གེའི་མཐོ་དམའ་དང་ཐིག་གི་མཐོ་ཚད།ཚེག་ཁྱིམ་གཅིག་གི་རིང་ཚད།ཚེག་གིས་ཐིག་ཕྲེང་གི་རྗེས་གཅོད་སྟངས་སོགས་གནད་དོན་མང་པོ་རི་ལྟར་སྤུངས་འདུག་པས།བོད་ཡིག་གི་ཆ་འཕྲིན་ལས་ཀ་གཉེར་མཁན་དག་གིས་བོད་ཡིག་གི་སྦྱོར་ཀློག་གི་གི་ཆོས་ཉིད་དང༌།སྦྱོར་དུ་རུང་བའི་ཡི་གེར་སྡོམ་རྩིས་འགྱིས་ནས་དེའི་གྲུབ་ལུགས་དང་ཡི་གེའི་རིང་ཚད་སོགས་ལ་ཞིབ་འཇུག་བྱེད་པར་རྨང་གཞིའི་རྒྱུ་ཆ་མང་པོ་མཁོ་སྤྲོད་བྱེད་པར་ཕྱར་པ་གྲུ་འདེགས་ཀྱི་ནུས་ཤུགས་འདོན་སྙམ་ལ།མ་མཐའ་འང་བོད་ཡིག་སྦྱོར་ཀློག་གི་ཆོས་ཉིད་ལ་བྱང་ན་བོད་ཡིག་གི་གཏགས་ཐབས་གང་ཡིན་ཡང་ཕན་ཚུན་བར་གཅིག་གྱུར་གྱི་ཆོས་ཉིད་ཡོད་པ་ངོས་འཛིན་སླ་ལ།བོད་ཡིག་གི་གཏག་ཐབས་མི་འདྲ་བ་དག་སྦྱང་སླ་ལ་ཡིད་དུ་འཛིན་བདེ་བའི་ནུས་པའང་འདོན་ཐུབ།།གཉིས་པ།གཞི་རྩའི་ཡི་གེ་དང་ཡན་ལག་གམ་རྐྱེན་གྱི་ཡི་གེ༼གཅིག༽གཞི་རྩའི་ཡི་གེཡི་གེ་བཀླགས་ཐབས་བྱིས་པ་བདེ་བླག་ཏུ་འཇུག་པའི་སྒོ་རུརྐྱང་བ་བཏགས་དང་འཕུལ་བ་དང༌།།འཕུལ་ཞིང་བཏགས་པ་གང་ཡིན་པ།།དེ་དག་ལུས་ཀྱི་ཡི་གེའོ།།ཞེས་མིང་གཞི་རྐྱང་པ་ལས་གཞན་ཡི་གེ་ཕན་ཚུན་སྦྱོར་བ་ལས་གྲུབ་པའི་ཡི་གེ་དག་ཀྱང་གཞི་རྩའི་ཡི་གེར་འདོད་མོད།བོད་ཡིག་ཆ་འཕྲིན་སྒྲིག་གཅོད་ཀྱི་ཨང་ཡིག་སྟེ།དེ་སྔའི་ཆ་འཕྲིན་བརྗེ་རེས་ལ་མཁོ་བའི་རྒྱ་ཡིག་གི་གཞི་རྩའི་ཨང་ཡིག་ཚོགསཀྱི་གྲལ་དུ་བཞག་པའི་ཨང་ཡིག་དང༌།དེང་གི་ཀུང་སུས་འདོན་སྤྲོད་བྱས་པའི་གཞི་རྩའི་ཨང་ཡིག་གང་ཡིན་ཡང་འགུལ་ལྡན་ཡི་གེའི་ངོས་ནས་བཞག་པའི་བོད་ཡིག་གི་གཞི་རྩའི་ཡི་གེ་ཡིན་པས།སྲོལ་རྒྱུན་བརྡ་སྤྲོད་གཞུང་དུ་བསྟན་པའི་ལུས་ཡིག་གམ་གཞི་རྩའི་ཡི་གེའི་དོན་དེ་ཙམ་ལ་བཞག་ན་མི་འོས་ཞིང༌།འདིར་བསྟན་པའི་གཞི་རྩའི་ཡི་གེ་ལ་རྩ་བའི་ཡི་གེ་དང་ལུས་ཡིག་ཟེར་ཞིང༌།རྒྱ་ཡིག་ཏུ་ཅིས་པིན་ཅིས་ཟེར།དེ་ནི་ཆ་འཕྲིན་སྒྲིག་གཅོད་མ་ལག་ཁྲོད་ཀྱི་རྨང་གཞིའི་རང་བཞིན་གྱི་ཚད་ལྡན་ཚབ་ཨང་ཡིན།བོད་སྐད་ཀྱི་གདངས་མཚོན་པའི་ཡི་གེ་ལ་གྲངས་ཀྱི་ཆ་ནས་གསལ་བྱེད་སུམ་ཅུའམ་ཀ་ཁ་སུམ་ཅུའི་ལུས་ཀྱི་བདག་ཉིད་ཅན་སྟེ།རྩ་བ་ལས།ཡི་གེ་ཨཱ་ལི་ཀཱ་ལི་གཉིས༌།ཨཱ་ལི་གསལ་བྱེད་ཨི་སོགས་བཞི།།ཀཱ་ལི་སུམ་ཅུ་ཐམ་པའོ།།ཞེས་བོད་ཡིག་ལ་གནས་དང་བྱེད་པའི་རྣམ་འགྱུར་མི་གསལ་ཞིང་སྒྲ་ཙམ་དང་ང་རོ་ཤས་ཆེ་བའི་དབྱངས་བཞི་དང༌།གནས་དང་བྱེད་པའི་རྣམ་འགྱུར་གསལ་ཞིང་མཆུ་སོགས་ཕྱེ་འཛུམ་གྱི་དབང་གིས་ཅུང་ཟད་བརྗོད་བྱ་གསལ་བར་བྱེད་པའི་ཁྱད་པར་ཅན་ཏུ་གྱུར་པ་ནི་གསལ་བྱེད་དུ་ངོས་འཛིན་ལ།དེ་དག་རིམ་པར་བཀོད་ན།ཀ་ཁ་ག་ང༌།ཅ་ཆ་ཇ་ཉ།ཏ་ཐ་ད་ན།པ་ཕ་བ་མ།ཙ་ཚ་ཛ་ཝ།ཞ་ཟ་འ་ཡ།ར་ལ་ཤ་ས།ཧ་ཨ་སྟེ་སྡེ་བ་་་ཕྱེད་དང་བརྒྱད་དུ་ངོས་འཛིན་ལ།དབྱངས་བཞི་ནི།ཨི་ཨུ་ཨེ་ཨོ་སྟེ་དབྱངས་བཞིའོ།དེའི་དོད་དུ་གི་གི་དང་ཞབས་ཀྱུ།འགྲེང་བུ།རྣ་རོ་ཞེས་༼ིེོུ༽རྟགས་མི་འདྲ་བ་བཞིས་མཚོན་ཅིང༌།གཞན་ཡང་ལེགས་སྦྱར་གྱི་བོད་འགྱུར་ཡི་གེ་བོད་ཡིག་གི་བསྟན་བཅོས་དག་ཏུ་རྒྱུན་པར་མཐོང་བ་གསལ་བྱེད་ཀྱི་ཡིག་རྟགས་བཅུ་གཅིག་དང་དབྱངས་ཀྱི་ཡིག་རྟགས་ལྔ་དང་རྣམ་བཅད་དང་རྗེས་སུ་ང་རོ་སོགས་ཀྱི་ཡིག་རྟགས་རིམ་པར་བཀོད་ན།གྷ་ཌྷ་དྷ་བྷ་ཛྷ་ཊ་ཋ་ཌ་ཎ་ཥ་ཀྵ་སྟེ་ལེགས་སྦྱར་གྱི་ཡི་གེའི་གཟུགས་བོད་ཡིག་ཏུ་འགྱུར་བའི་གསལ་བྱེད་ཀྱི་ཡི་གེ་བཅུ་གཅིག་དང༌།བོད་ཡིག་གི་གསལ་བྱེད་སུམ་ཅུ་སོགས་བསྡོམས་པའི་ཡིག་རྟགས་ཞེ་གཅིག་གིས་དང༌།བོད་སྐད་ཀྱི་དབྱངས་བཞིར་མ་འདུས་པའི་ཨཱ་རྀ་ཨ྅་ཨཻ་ཨཽ་སོགས་བོད་སྐད་དུ་མེད་པའི་ལེགས་སྦྱར་གྱི་དབྱངས་བཞིའི་ཡིག་རྟགས།གཞན་རྣམ་བཅད་ཀྱི་རྟགས་༼ཿ༽དང༌།རྗེས་སུ་ང་རོའི་རྟགས༼༚༽དང༌།ཌ་མ་རའི་རྟགས༼༽དང༌།མྱོས་བུམ་གྱི་རྟགས༼ྉ༽སོགས་བསྟན་བཅོས་སུ་མཐོང་སྲིད་པའི་ཡིག་རྟགས་དགུ་དང༌།བོད་ཡིག་གི་དབྱངས་གི་རྟགས་བཞི་སོགས་བསྡོམས་པའི་ཡིག་རྟགས་བཅུ་གསུམ་གྱིས་གྲུབ་ཡོད།རེའུ་མིག་ཏུ་ཕབ་ན།